Truban, Michal, poslanec NR SR (2023-11-28):
Vážený pán predsedajúci, vážené poslankyne a poslanci, vážený pán odvolávaný minister Matúš Šutaj Eštok, ja budem veľmi stručný a prejdem priamo k veci. Ako tu už všetci povedali, mali by ste, pán minister, odstúpiť. Hlavne po tom, čo ste ukázali v prvých dvoch týždňoch vašej práce, na to sú všetky dobré dôvody. Vy keby ste boli minister dopravy, tak za prvé dva týždne začnete vykoľajovať vlaky, keby ste boli minister školstva, tak začnete za prvé dva týždne páliť knihy, a keby ste boli minister zdravotníctva, tak tu búrate nemocnice a vyhadzujete lekárov preč, aby vyšli preč z našej krajiny. V rozprave, ktorú ste mali, alebo v obhajobe, ktorú ste mali, o ktorej tu aj viacerí povedali, a povedal som to aj ja, bola plná klamstiev, ste povedali jednu vec, ktorú ste trafili klinec po hlavičke, že sa Progresívne Slovensko spojilo s Igorom Matovičom z OĽANO proti vám, a myslím si, že nemusím to tu zdôrazňovať, že my v Progresívnom Slovensku a ja osobne som mal veľmi veľa vecí proti Igorovi Matovičovi, aj sme to nahlas povedali, a myslím si, že aj to je ten dôvod, prečo on nemá rád nás, ale toto ste vy dokázali vaším správaním za vaše prvé dva týždne, že naozaj celá opozícia sa spojila, a nielen opozícia, ale aj státisíce ľudí sú rovnakého názoru, že na svoje miesto nepatríte. Skúsim sa vrátiť k podstate tejto schôdze a toho odvolávania, pretože podľa mňa ste porušili zákon, ale rozumiem tomu, že vy máte iný právny názor, myslím si, že naši kolegovia či už z Progresívneho Slovenska, ale aj z iných opozičných strán, ktorí sú veľmi dobrí právnici, vám veľmi dobre vysvetlili, že vaše argumenty neobstoja, ale chápem to. Ja ako človek, ktorý neni právnik, nechcem sa motať v právnických kľučkách a chcem jasne povedať, že ten dôvod, prečo vás dnes odvolávame, je úplne jednoduchý a jasný, je ten, že po prvých dňoch vašej práce, prvé, čo ste urobili, ste vyhodili policajtov, ktorí vyšetrovali kauzy, smerácke kauzy a hlasácke kauzy. To je celý jeden hlavný dôvod, prečo je tu dnes táto schôdza a prečo to spojilo opozíciu a prečo sú z toho vydesení aj státisíce ľudí na Slovensku. A rozumiem, že keď teda máte iný právny názor, tak neviem, skúsme sa dohodnúť, pán minister, alebo vyzývam vás, aj keď chápem, že nepočúvate, lebo by to bola veľmi ťažká výzva, ale buďte chlap, povedzte, že teda keď budú nejaké právoplatné rozhodnutia súdov, ktoré povedia, že ste porušili zákon, že odstúpite. Čo na to hovoríte, pán minister? (Krátka pauza.) Keď budú nejaké právoplatné rozhodnutia súdov, že ste porušili zákon, tak odstúpite? (Reakcia z pléna.) Rozumiem. Možno potom sa môžte prihlásiť a... (Reakcia z pléna.) Dobre, teším sa. (Povedané so smiechom. Reakcia z pléna.) Dobre. Keby ste počúvali o tom, čo som tu hovoril predtým, tak by ste vedeli, že nemusíme, nemusíme si tu nič vysvetľovať. Myslím, mys... (Reakcia z pléna.) Myslím, že to povedal buď váš predseda, alebo neviem, či ešte dokonca Mečiar, neviem, kto má ten... taký ten originálny výrok, je, že keď to chodí ako kačka, rozpráva to ako kačka, tak je to kačka. A to je môj prístup k vášmu odvolávaniu, keď vy ako minister odvoláte hneď v prvé dni policajtov, ktorí proste vyšetrujú korupčné kauzy, v zásade by bolo jedno, akej politickej strany, ale že vyšetrujú korupčné kauzy, sa nemusíme o tom ani baviť. Dokonca aj keby to bolo všetko so zákonom, tak vtedy by ste si zaslúžili odvolávanie, plus to naozaj že s kostolným poriadkom a zákonom v poriadku nebolo. Ale nad tým je ešte horší ten motív, ktorý som aj ja rozprával v tej svojej faktickej ešte úplne na začiatku rozpravy, keď ste tu obštruovali, je to, že vy sa týmto snažíte zastrašiť aj ďalších policajtov, úradníkov, sudcov, prokuratúrou... prokurátorov, aby ste sa, aby sa báli, aby sa báli, že keď uvidia nejakú korupciu, aby sa báli o svoje miesta. A ja som aj vtedy povedal a stále tomu verím, že na Slovensku sú tisícky, desaťtisíce, obrovské množstvo ľudí, ktorí sa neboja, ktorí sú naozaj že odvážni a budú si odvážne vykonávať svoju robotu a budú riskovať pri tom všetko, preto, že pre nich je spravodlivosť naozaj hodnota, za ktorú sa oplatí bojovať. (Krátka pauza. Rečník listuje v podkladoch.) Skúsim to veľmi zhrnúť, keďže som povedal, že nebudem reá... nebudem dlhý, máme tu teda ministra vnútra, ktorý svojím konaním porušuje zákon, zastrašuje ostatných slušných policajtov a úradníkov, a to je úplný opak toho, čo by mal normálny minister vnútra v demokratickej a európskej krajine robiť. A možno na záver, keď už som sa tu pobavil trošku s pánom ministrom, tak myslím, že tu (rečník sa obrátil k predsedníckemu pultu) stále nie je pán predseda parlamentu Peter Pellegrini, predseda aj HLAS-u. Je tu? (Rečník sa obrátil k predsedníckemu pultu.) Aha, tu ste, super, som si teda vás nevšimol. Tak to úplne padne na úrodnú pôdu (povedané so smiechom) aj táto výzva, že taktiež by som chcel rád vedieť, pretože, myslím, že viacero voličov aj HLAS-u sa na to spoliehalo, keď pán mini... pán Pellegrini rozprával pred voľbami, že on nedovolí návrat starých manierov. Myslím si, že narážal aj vtedy na to, a všetci aj voliči a všetci ľudia práve tým návratom starých manierov videli niečo takéto. Videli, že sa tu budú zastrašovať policajti, že sa tu budú zastrašovať slušní a odvážni ľudia. A preto, asi to bude len znova taká rečnícka otázka, ale chcel by som sa spýtať, či a ako, kedy zakončí pre... proti tomu, aby tu takéto maniere sa vrátili, pretože jeho vlastný podpredseda a minister je hlavný prevádzkar takýchto manierov.	Ďakujem pekne. (Potlesk.)